## Zmluva o dielo

### uzavretá podľa § 536 a nasl. zákona č. 513/1991 Zb. Obchodný zákonník v znení neskorších predpisov v súlade so zákonom č. 343 /2015 Z. z. o verejnom obstarávaní a o zmene a doplnení niektorých zákonov (ďalej len „zmluva“)

#### Článok I.

#### Zmluvné strany

**Objednávateľ:** Umelecký súbor Lúčnica

Sídlo: Štúrova 6, 811 02 Bratislava

Štatutárny zástupca: Mgr. art. Marián Turner, generálny riaditeľ

IČO: 00164828

DIČ: 2020829976

IČ DPH: nie je platcom DPH

Právna forma: Štátna príspevková organizácia zriadená Ministerstvom kultúry SR na základe zriaďovacej listiny č. MK–1510/2000–1 zo dňa  20. 9. 2000 a v zmysle neskorších rozhodnutí MK SR o doplnení zriaďovacej listiny.

Bankové spojenie: Štátna pokladnica

Číslo účtu: SK59 8180 0000 0070 0006 9106

Kontakt: Ing. Miriam Halamová, [miriam.halamova@lucnica.sk](mailto:miriam.halamova@lucnica.sk)

+421 2/204 86 108, +421/908 425 528

(ďalej len „objednávateľ“ a spolu so „zhotoviteľom“ ako „zmluvné strany“)

a

**Zhotoviteľ:** VDD Orava, s.r.o.

Sídlo (miesto podnikania): 029 55 Novoť 1125

Zapísaný v: OR SR Žilina, oddiel: Sro, vložka č. 16612/L

Štatutárny zástupca: Dušan Vojtkulák, Novoť 183

IČO: 36434337

DIČ:

IČ DPH:

Bankové spojenie:

Číslo účtu:

Kontakt:

(ďalej len „zhotoviteľ“ a spolu s „objednávateľom“ ako „zmluvné strany“)

**Článok II.**

**Preambula**

2.1 Objednávateľ má na základe zmluvy o výpožičke nebytových priestorov č. 51/2020/BA uzatvorenej s Ministerstvom kultúry SR vo výpožičke nebytové priestory nachádzajúce sa v prevádzkovej budove na Kollárovom námestí č.10 v Bratislave (Hurbanove kasárne), so súpisným číslom 6888, postavenej na parc. č. 8272/1, kat. územie Staré mesto, obec BA – m. č. Staré mesto okres Bratislava I, zapísanej na LV č. 9502.

2.2 Listom č. MK-4022/2020-422/9919 zo dňa 8.6.2020 udelilo Ministerstvo kultúry SR Umeleckému súboru Lúčnica súhlas s rekonštrukciou vypožičaných priestorov.

2.3 Objednávateľ na obstaranie predmetu tejto zmluvy použil postup zadávania zákazky s nízkou hodnotou podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, ktorého víťazom sa stal zhotoviteľ.

2.4 Táto zmluva na zhotovenie práce je uzavretá podľa ustanovení § 536 a nasl. Obchodného zákonníka v znení neskorších predpisov a v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Článok III.**

**Predmet zmluvy**

3.1 Predmetom tejto zmluvy je záväzok zhotoviteľa vykonať pre objednávateľa dodanie a montáž drevených špaletových okien v časti objektu Hurbanove kasárne Bratislava,

v rozsahu dokumentácie pre vykonanie diela (špecifikácia okien), ktorá bola schválená rozhodnutím Krajského pamiatkového úradu (Príloha č.1).

3.2 Zhotoviteľ sa zaväzuje vykonať predmetné dielo vo vlastnom mene a na vlastnú zodpovednosť.

3.3 Zhotoviteľ sa zaväzuje, že dodá a zhotoví dielo v rozsahu a za podmienok dojednaných v tejto zmluve, v požadovaných kvalitatívnych podmienkach, v zmysle platných STN – EU a v súlade s cenovou ponukou, ktorá bola výsledkom realizovaného prieskumu trhu.

3.4 Zhotoviteľ vyhlasuje, že s odbornou starostlivosťou vyhodnotil dokumentáciu podľa

bodu 3.3 tejto zmluvy, povahu staveniska, pričom uvedené skutočnosti nebránia riadnej realizácii diela a zhotoviteľ tieto skutočnosti zohľadnil vo svojej ponuke.

**Článok IV.**

**Čas zhotovenia**

4.1 Zhotoviteľ sa zaväzuje zrealizovať dielo v dvoch etapách:

* výroba okien do 30.3.2021
* montáž okien do 30.4.2021 pričom na plnenie tejto časti predmetu zmluvy nastúpi ihneď od protokolárneho odovzdania staveniska objednávateľom.

4.2 V prípade omeškania objednávateľa s odovzdaním staveniska v dohodnutých termínoch, pokiaľ nebude dohodnuté inak, predlžuje sa automaticky termín ukončenia a odovzdania diela o rovnaký počet dní, ako trvalo omeškanie objednávateľa.

4.3 Ak zhotoviteľ pripraví dielo na odovzdanie pred dohodnutým termínom, zaväzuje sa objednávateľ dielo prevziať aj v skoršom termíne.

4.4 Objednávateľ sa zaväzuje, že riadne a v súlade s rozpočtom dokončené dielo prevezme a zaplatí za jeho zhotovenie dohodnutú cenu.

4.5 Dodržanie času plnenia zo strany zhotoviteľa je závislé od riadneho a včasného spolupôsobenia objednávateľa dohodnutého v tejto zmluve. Po dobu omeškania objednávateľa s poskytnutím spolupôsobenia nie je zhotoviteľ v omeškaní so splnením záväzku.

**Článok V.**

**Cena**

5.1 Cena za zhotovenie predmetu diela v rozsahu podľa bodu 3.1 tejto zmluvy je stanovená dohodou zmluvných strán podľa zákona č.18/1996 Z. z. o cenách a v súlade s cenovou ponukou zhotoviteľa, ktorú predložil dňa 27. 1. 2021 v rámci prieskumu trhu realizovaného objednávateľom.

5.2. Cena diela podľa tejto zmluvy je stanovená ako maximálna, a to nasledovne:

**cena bez DPH v Eur** 29 635,84 (slovom: dvadsaťdeväťtisícšesťstotridsaťpäť eur osemdesiatštyri centov)

**výška DPH V Eur** 5 927,17 (slovom: päťtisícdeväťstodvadsaťsedem eur sedemnásť centov

**cena vrátane DPH v Eur** 35 563,01 (slovom: tridsaťpäťtisícpäťstošesťdesiattri eur stotina centa)

5.3 V cene za zhotovenie diela sú obsiahnuté aj demontáž, odvoz, ekologická likvidácia starých okien a začistenie stien po osadení okien.

5.4 Zmluvné strany sa dohodli, že cena za zhotovenie diela je stanovená ako maximálna a zmena ceny diela nie je možná ani z dôvodu zmeny cien vstupných materiálov, palív, energií a pod.

**Článok VI.**

**Platobné podmienky**

6.1 Cenu za zhotovenie diela uhradí objednávateľ na základe daňového dokladu. Faktúra bude vypracovaná v súlade s platnou legislatívou a musí obsahovať všetky náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov a v znení § 3a ods.1 Obchodného zákonníka.

6.2 Dielo bude uhradené na základe dvoch faktúr. Prvá bude vystavená za výrobu okien ku dňu podpisu dodacieho listu a druhá ku dňu podpisu odovzdávacieho a preberacieho protokolu stavby, ktorým bude vzájomne potvrdený a schválený rozsah vykonaných prác. Jej prijatie objednávateľom vylučuje dodatočné nároky zhotoviteľa na úpravu ceny diela. Konečnou faktúrou bude vykonané celkové vysporiadanie ceny za zhotovenie diela.

6.3 V prípade, že faktúra nebude obsahovať náležitosti uvedené v tejto zmluve, objednávateľ je oprávnený vrátiť ju zhotoviteľovi na doplnenie. V takom prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.

6.4 Platba bude realizovaná bezhotovostným platobným stykom na účet zhotoviteľa. Lehota splatnosti faktúry je 14 dní odo dňa jej doručenia. Pre účely tejto zmluvy sa za deň úhrady považuje deň odoslania príslušnej finančnej sumy z účtu objednávateľa na účet zhotoviteľa.

6.5 Ak bude objednávateľ v omeškaní s úhradou faktúry, môže zhotoviteľ účtovať objednávateľovi úrok z omeškania v sadzbe podľa § 369 ods.2 Obchodného zákonníka.

6.6 Preddavok na realizáciu diela objednávateľ neposkytuje.

**Článok VII.**

**Podmienky vykonania diela**

7.1 Zhotoviteľ vyhlasuje, že má oprávnenie vykonávať činnosť v súlade s čl. 3. tejto zmluvy.

7.2 Zhotoviteľ vykoná dielo na svoje náklady a pri vlastnom zabezpečení bezpečnosti pri práci. Zhotoviteľ zodpovedá za bezpečnosť a ochranu zdravia vlastných pracovníkov a za dodržiavanie bezpečnostno – právnych predpisov.

7.3 Zhotoviteľ zodpovedá v plnom rozsahu za škodu na majetku objednávateľa, ktorú spôsobí v súvislosti s plnením predmetu tejto zmluvy.

7.4 Objednávateľ je povinný odovzdať zhotoviteľovi stavenisko ihneď po informácii zhotoviteľa o ukončení výroby okien a zhotoviteľ je povinný v uvedenej lehote stavenisko prevziať.

7.5 Objednávateľ zabezpečí všetky potrebné rozhodnutia orgánov verejnej správy a iných dotknutých osôb, potrebné pre riadne vykonanie Diela v súlade s platným právnym poriadkom Slovenskej republiky.

7.6 Zhotoviteľ sa zaväzuje vyzvať objednávateľa na kontrolu všetkých prác, ktoré majú byť zakryté alebo sa stanú neprístupnými minimálne 3 pracovné dni vopred. Ak sa objednávateľ nedostaví a nevykoná kontrolu týchto prác, bude zhotoviteľ pokračovať v týchto prácach. Ak objednávateľ bude dodatočne požadovať odkrytie týchto prác, je zhotoviteľ povinný toto odkrytie vykonať na náklady objednávateľa. Ak sa touto kontrolou zistí, že práce neboli riadne vykonané, práce budú realizované na náklady zhotoviteľa..

7.7 Zhotoviteľ sa zaväzuje najmenej 5 dní pred odovzdaním diela informovať o tejto skutočnosti objednávateľa.

7.8 O odovzdaní a prevzatí diela spíšu zmluvné strany preberací protokol, ktorý bude obsahovať zhodnotenie prác, súpis prípadných zistených vád, dohodnuté lehoty na ich odstránenie a prehlásenie objednávateľa, že dielo preberá ako i ďalšie skutočnosti, ktoré sa pri tomto konaní dohodnú. Ak nedôjde k dohode o prevzatí diela, uvedú sa v zápise stanoviská obidvoch strán a zdôvodnenie neprevzatie diela.

7.9 Podmienkou odovzdania a prevzatia diela je úspešné vykonanie všetkých skúšok predpísaných osobitnými predpismi a záväznými normami, odovzdanie dokladov, certifikátov a záručných listov použitých výrobkov.

7.10 Zhotoviteľ zodpovedá za to, že zabudované materiály, výrobky, konštrukcie a zariadenia sú nové, prvej akosti a sú v súlade s platnými STN a EU normami, vyhovujú platným predpisom a sú dodané podľa cenovej ponuky.

7.11 Zhotoviteľ zodpovedá za čistotu a poriadok na stavenisku. Zhotoviteľ odstráni na vlastné náklady odpady, ktoré sú výsledkom jeho činnosti. Najneskôr do 2 dní po odovzdaní a prevzatí diela je zhotoviteľ povinný vypratať stavenisko a upraviť ho do pôvodného stavu.

7.12 Zhotoviteľ je v súlade s ustanovením § 551 Obchodného zákonníka povinný bez zbytočného odkladu upozorniť na nevhodnú povahu alebo vady vecí, podkladov alebo pokynov daných mu objednávateľom na vyhotovenie diela, ak zhotoviteľ mohol túto nevhodnosť zistiť pri vynaložení odbornej spôsobilosti.

7.13 Ak zhotoviteľ zistí skryté prekážky na mieste kde má dielo zhotoviť a ktoré mu bránia zhotoviť dielo riadne, je povinný ihneď tieto skutočnosti oznámiť objednávateľovi.

**Článok VIII.**

**Záručná doba**

8.1 Zhotoviteľ zodpovedá za to, že predmet tejto zmluvy je zhotovený podľa podmienok zmluvy, podľa technického zadania, v súlade s cenovou ponukou zhotoviteľa, podľa platných noriem a že počas záručnej lehoty bude mať vlastnosti dohodnuté v tejto zmluve.

8.2 Zhotoviteľ zodpovedá za vady, ktoré má predmet v čase jeho odovzdania objednávateľovi. Vady a nedorobky zistené pri preberacom konaní budú zapísané v preberacom protokole o odovzdaní a prebratí Diela s uvedením termínu a postupu ich odstránenia. O odstránení všetkých vád bude vyhotovený záznam, ktorý bude dokladom na úhradu zadržanej čiastky faktúry.

8.3 Za vady, ktoré sa prejavili po odovzdaní diela zodpovedá zhotoviteľ iba vtedy, ak boli spôsobené porušením jeho povinností.

8.4 Zhotoviteľ nezodpovedá za vady, ktoré boli spôsobené použitím podkladov prevzatých od objednávateľa a zhotoviteľ ani po vynaložení všetkej starostlivosti nemohol zistiť ich nevhodnosť, prípadne na ňu upozornil objednávateľa a ten na ich použití trval.

8.5 Záručná doba na Dielo je 60 mesiacov a začína plynúť odo dňa odovzdania Diela objednávateľovi. Na zabudované prvky, ku ktorým zhotoviteľ odovzdal pri odovzdaní a prevzatí Diela záručné listy sa vzťahuje záručná doba podľa týchto záručných listov.

8.6 Zmluvné strany sa dohodli, že počas záručnej doby má objednávateľ nárok na bezplatné odstránenie vady. Za vadu sa nepovažuje chyba, ktorá sa vyskytla v dôsledku neprimeraného užívania alebo úmyselného poškodenia.

8.7 Zhotoviteľ sa zaväzuje odstrániť prípadné vady diela bez zbytočného odkladu po prevzatí písomného uplatnenia oprávnenej reklamácie objednávateľa, najneskôr však do 10 dní od jeho prevzatia.

**Článok IX.**

**Zmluvné pokuty**

9.1 Ak zhotoviteľ nesplní predmet zmluvy uvedený v bode 3.1 v termíne podľa bodu 4.1. má objednávateľ právo účtovať zmluvnú pokutu vo výške 0,05% % ceny diela za každý týždeň omeškania.

9.2 Objednávateľ zaplatí zmluvnú pokutu vo výške 0,05 % z dlžnej sumy v prípade omeškania so zaplatením faktúry za každý deň omeškania.

9.3 Zaplatením zmluvnej pokuty podľa tohto článku právo na náhradu škody druhej strany za zodpovedajúce porušenie povinností nie je dotknuté.

**Článok X.**

**Odstúpenie od zmluvy**

10.1 Zmluvné strany sa dohodli za podstatné považovať všetky povinnosti vyplývajúce z tejto zmluvy.

10.2 Objednávateľ môže od tejto zmluvy okamžite odstúpiť, ak je vážne ohrozený termín dokončenia Diela a/alebo ak iným podstatným spôsobom porušuje povinnosti vyplývajúce z tejto zmluvy. Zhotoviteľovi v tomto prípade nevzniká nárok na náhradu škôd.

10.3. V prípade prerušenia alebo pozastavenia prác z dôvodov na strane objednávateľa, trvajúcich dlhšie ako 7 kalendárnych dní, je zhotoviteľ oprávnený požadovať predĺženie termínu ukončenia diela o dobu ich prerušenia alebo pozastavenia.

**Článok XI.**

**Vyššia moc**

11.1 Pre účely tejto zmluvy sa za vyššiu moc považujú všetky udalosti, ktoré nie sú závislé na zmluvných stranách, nedajú sa predvídať a zmluvné strany ich nemôžu ovplyvniť a majú podstatný vplyv ma plnenie zmluvy.

11.2 Pokiaľ sa splnenie tejto zmluvy stane nemožným v dôsledku vzniku vyššej moci, strana, ktorá sa bude chcieť na vyššiu moc odvolať, požiada druhú stranu o úpravu zmluvy vo vzťahu k predmetu, cene a dobe plnenia, a to dodatkom zmluvy o dielo. Pokiaľ nedôjde k dohode, má strana, ktorá sa na vyššiu moc odvolala, právo odstúpiť od zmluvy. Odstúpenie od zmluvy v tomto prípade nastáva dňom doručenia oznámenia druhej strane.

**Článok XII.**

**Ostatné ustanovenia**

12.1 Zhotoviteľ je povinný presvedčiť sa pred uzavretím zmluvy o všetkých okolnostiach súvisiacich s realizáciou Diela, kompletnosťou rozpočtu, možnosťou zariadenia staveniska a skladovacích priestorov, predpisov platných v lokalite výstavby a pod.

12.2 Zhotoviteľ bude pri plnení predmetu tejto zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy.

12.3 Zhotoviteľ sa bude riadiť východiskovými podkladmi objednávateľa, pokynmi objednávateľa, zápismi a dohodami oprávnených pracovníkov zmluvných strán a rozhodnutiami a vyjadreniami dotknutých orgánov štátnej správy.

12.4 Zhotoviteľ prehlasuje, že má na vlastné náklady uzatvorené poistenie stavebných rizík a činnosti stavebného dodávateľa (stavebno - montážne poistenie) po dobu výstavby diela ako aj poistenie majetku - diela proti živelným rizikám a požiaru na obdobie výstavby diela a poistenie zodpovednosti za škodu spôsobenú tretím osobám na dobu výstavby diela. V prípade porušenia ktorejkoľvek z týchto povinností, čo aj len jednej z nich, je objednávateľ oprávnený odstúpiť od zmluvy s okamžitou účinnosťou.

12.5 Objednávateľ je oprávnený kedykoľvek počas zhotovovania Diela až do jeho odovzdania požiadať zhotoviteľa o predloženie poistnej zmluvy a dokladu o úhrade poistného.

12.6 Zhotoviteľ berie na vedomie, že prípadnú škodu spôsobenú krádežou alebo iným poškodením jeho majetku na stavenisku znáša v plnej výške.

12.7 Písomnosti v zmysle tejto zmluvy sa doručujú na adresy zmluvných strán uvedené v záhlaví tejto zmluvy. Zásielka sa považuje za doručenú v deň jej osobného odovzdania, v deň jej doručenia prostredníctvom poštového podniku alebo iného doručovateľa alebo v deň odopretia prevzatia zásielky adresátom. Ak si adresát neprevezme zásielku a táto bude uložená na pošte alebo u iného doručovateľa, zásielka sa považuje za doručenú na tretí deň od jej uloženia, a to aj vtedy, ak sa adresát o tom nedozvie.

12.8 Objednávateľ zaväzuje zhotoviteľa, aby mu oznamoval každú zmenu týkajúcu sa subdodávateľov počas plnenia zmluvy. Tým nie je dotknutá povinnosť zhotoviteľa preukázať, že každý subdodávateľ spĺňa podmienky podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**Článok XIII.**

**Spoločné a záverečné ustanovenia**

13.1 Zmluvné strany prehlasujú, že prejavy ich vôle sú vážne, slobodné, určité a zrozumiteľné. Žiaden z účastníkov neuzavrel zmluvu v omyle alebo za nápadne nevýhodných podmienok. Zmluvu si účastníci riadne prečítali, porozumeli jej obsahu a na znak súhlasu ju podpisujú.

13.2 Túto zmluvu je možné meniť a dopĺňať po vzájomnej dohode zmluvných strán formou očíslovaných písomných dodatkov podpísaných oprávnenými zástupcami zmluvných strán.

13.3 Právne vzťahy neupravené touto zmluvou sa riadia ustanoveniami Obchodného zákonníka a súvisiacimi predpismi.

13.4 Zmluvné strany sa dohodli, že všetky rozpory vyplývajúce z plnenia zmluvy, budú riešiť predovšetkým dohodou a vzájomným rokovaním. V prípade ak nedôjde k dohode, žalobca uplatní práva zo zmluvy na príslušnom súde v SR.

13.5 Zmluva je vyhotovená v 3 rovnopisoch, z ktorých jeden dostane zhotoviteľ a dva objednávateľ.

13.6 Zhotoviteľ berie na vedomie povinnosť objednávateľa zverejniť túto zmluvu podľa § 5a) zák. č. 211/2000 Z. z. o slobodnom prístupe k informáciám v znení neskorších predpisov a na tento účel prehlasuje, že súhlasí so zverejnením zmluvy v rozsahu platnej legislatívy.

13.7 Zmluva nadobúda platnosť dňom podpísania oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv Úradu vlády SR.

13.8 Neoddeliteľnou súčasťou zmluvy je:

Príloha č.1 Špecifikácia okien

Príloha č.2 Cenová ponuka

V Bratislave dňa ............................

za zhotoviteľa: za objednávateľa:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. art. Marián Turner generálny riaditeľ